
			Ismertető

			Évek óta találgatások járnak szájról szájra a „fátyolos kisasszonyról” Hanjang nyüzsgő nemesei között. A tizenhat éves Mindzsung addigi életében csak otthon mutatkozhat lepel nélkül. Családján kívül senki sem láthatja, hogyan is néz ki, így sokféle mese kelt róla szárnyra. Ám apja inkább választotta ezt a lánya védelmében, mint hogy veszélybe sodorja azzal, ha kiderül: Mindzsung egy sámán. Ugyanis ereje lelepleződéséhez elég egyetlen érintés…

			Mindaddig nyugodtan telnek a napjai, amíg a Csoszon-dinasztia trónon ülő királya, Gum hirtelen el nem rendeli a lány házasságát a jobboldali miniszter fiával, Tong Szok fiatalúrral. A nász a két család egyesülését kényszeríti Mindzsungra, ráadásul ő a különleges képességével együtt lép ebbe frigybe. Vajon hogyan tudja elrejteni az erejét a férje előtt, ha már egyetlen érintéstől is lelepleződik?

			Magára marad egy idegen udvarházban, ahol az ő felelőssége tovább vinni a miniszteri dinasztiát. Eközben az udvari intrikák sűrűjével szemben is helyt kell állnia, hiszen a királyi család valójában a trónörökös, Csindzsong herceg asszonyának akarja megszerezni a leányt.

			Vajon Mindzsung el tudja kerülni a végső sorsát, valamint titkolni az egész világ elől, hogy ő a Sámánlány?

			3

			A koreai Csoszon-dinasztia történelmi alapjaira épített fikciós történet. A valósággal való mindenféle egyezés csupán a véletlen műve.

			Bevezető

			Évszázadokkal ezelőtt, a Csoszon-dinasztia uralkodása alatt élt a Koreai-félszigeten egy sámán, aki birtokolta a halhatatlanság erejét. A szívét azonban nem tudta uralni, és beleszeretett egy egyszerű földi halandóba. A szerelemmel teli évek magukkal hozták annak gyümölcsét is, és hamarosan már három fősre bővült a család. Teltek az évtizedek, ám a sors nem volt kegyes hozzájuk, mivel fiatal felnőtt gyermekük ideje korán elhagyta a földi létet. Ezt követte az öregedés és az elmúlás. Miután a sámán végigkísérte halandó társa életét, fájdalmas szenvedéssel vette tudomásul, hogy egyetlen szerelme végül eltűnt az árnyékvilágban. Bánata teljesen elhatalmasodott rajta, hiszen sosem szerzett tudomást azon tényről, hogy unokája született. Amikor elveszítette létezése éltető erejét, nem találta már örömét a puszta létben, ezért – hogy megváltsa életét – alkut kötött egy démonnal. Gyógyító erőre cserélte halhatatlanságát, az élete pedig hamarosan véget ért. A sámánról szóló legenda évezredek óta szájról szájra jár, elhallgatva a legfontosabb dolgot: a sámán igazi hagyatékát. Eszerint leszármazottjai továbbvitték valamilyen formában az erejét, ez az örökség azonban rejtve maradt az avatatlan szemek elől.

			1. fejezet

			Koreai-félsziget 

			Csoszon-korszak, 18. század

			Hanjang (a mai Szöul)

			A szokásos zsivaj ütötte meg a frissen érkezők fülét, ahogyan behajtottak a városfalon Észak-Hanjang, azaz az erődváros házai közé. Hasonló látványt nyújtott, mint a Csoszon-dinasztia többi városa: itt is a megszokott hanok1 fogadták a frissen érkezőket, amiképp az út két szélén sorakozó utcai árusok is a csoszoni élet szerves részei voltak. A kihelyezett portékákat sorra nézték meg az illően felöltözött emberek, hiszen a rendezett külső és a tisztaság ebben a korban is az ember mérvadója volt. Ugyanúgy tettek a szegények is, akárcsak a középréteg tagjai, vagy a fátyollal gondosan eltakart kisasszonyok. Ők a szokásos kíséretük melletti napi sétájukat tehették meg, és most ámulva forogtak rózsaszín, fehér, sárga vagy kacsatojáskék színű selyemruháikban. A levegőben pedig édesen keringett a cukrozott galagonya, az égetett cukor, a gőzgombóc, a szójaleves és a rizssütemény illata ezen a különösen meleg nyár­eleji2 napon.

			Aki kicsit messzebb nézett, az aszimmetrikus házakon túl, a Pegak hegy lábánál láthatta kiemelkedni Cshangdokkung3 összetéveszthetetlen, ívelt pagoda­tetejét. A királyi palota méltóságteljesen figyelte a hanjangi lakosok mindennapi életét, nem is sejtve, hogy ez a mai talán kissé más lesz, mint a többi.

			A kora délutáni napsütésben, egy virágzó cseresznyefa tövébe telepedett a jáde ékszerkészítő. Gondosan terítette ki portékáját a kis asztalkájára, így várta a nemes, vagy kevésbé nemes, de fizetőképes hölgyek vásárlásait. A kisasszonyok pedig nem hagyták cserben: jöttek sorban, egymás után. Volt, aki egyedül, mást az ura kísért büszkén és illedelmesen, hátratett kézzel, a fején gondosan megkötött katjában4.

			Ahogy a gondos szemlélő túlhaladt a vásári forgatagon, nem messze egy nemesember házát pillanthatta meg. Már messziről a hivatali rang és a gazdagság jelét mutatta, egy, a királytól kapott táblával a főkapu tetején. Ívelt betűkkel ez állt rajta:

			„Nang udvarház”

			A kapu nyitva állt, és a folyamatos sürgés-forgásból egyértelműen ki lehetett találni: valami történik a Nang család birtokán. Emberek gyűltek a kapu köré, és cseppet sem szégyellve kíváncsiságukat, figyelmesen követték az eseményeket.

			Eközben valahol Hanjang másik felében, Tong jobboldali miniszter házában

			– Nem értem, apám, miért kell feleségül fogadnom Nang Mindzsung kisasszonyt – szólt sértetten Tong Szok az apjához.

			Ő pedig nézte az előtte álló elsőszülött fiát, aki gyermekei közül a másodikként született. Figyelte, amint kényelmetlenül feszeng a talljongjában5, nézte fején a tökéletes kontyba igazított hosszú, sima, fekete haját, melyet a manggont6 tartott szorosan, nehogy szétcsússzon. A fiatalúr külseje csak büszkeséget válthatott ki belőle, azonban bármennyire is nagyra becsülte gyermekét, tudta, hogy apjaként neki kell döntést hoznia. A törvények szerint ugyanis a szülőket büntetik meg gyermekeik cselekedetei miatt is, mondván: „nem nevelte meg rendesen”.

			A második fiatalúr jóval magasabbra nőtt apjánál, és fiatalsága teljes erejében lévén sokkal erősebbnek is tűnt, ami természetes volt ebben az életkorban. Izmos és mozgékony testén meglátszott a harci oktatás hatása. Karakteres arca ellenére sokkal jóképűbbnek látszott az átlag koreai férfiaknál. Még apja is tisztában volt azzal, hogy Tong Szok kivételes külsejével bármely nemes család lányát elvehetné asszonyául, ehhez kétség sem férhetett. Pontosan emiatt sem értette senki ennek a házasságnak az elrendelését.

			– Fiam, van, amire nem mondhatunk ellent. Ezzel te magad is tisztában vagy, mint tudós. A királyi rendeletnek való ellenszegülés kivégzéssel jár. A királyi parancs, miszerint Nang Mindzsung kisasszonyt jelölték ki menyasszonyodnak, már két hónapja megérkezett. Addig húztam az időt, ameddig csak lehetett, de tovább nem várakoztathatom őfelségét. Már nem tudok úgy megjelenni a palotában, hogy ne kérné számon rajtam őfelsége az esküvői előkészületek mibenlétét.

			Tong Szok eközben hagyta szolgálójának, Junggoknak, hogy a derekára tegye a négyszögletes övet, mellyel a nászruházata teljessé vált. Majd ismét apjához fordult:

			– Apám! Még csak nem is láttam Nang kisasszonyt soha! Ha elő is jött a házukból, vagy hordszéken vitték, vagy lefátyolozva; de az ismerőseim közül mindenki azt állítja, hogy a családján kívül senki sem látta még az arcát. Apámnak ez nem furcsa? – nézett dühösen a miniszterre, miután kiszolgáltatottnak érezte magát az esküvői öltözékében, kényelmetlenül ácsorogva.

			Tökéletesen tisztában volt azzal, hogy a fiataloknak nincsen beleszólásuk a házasságba, erről a család vénei döntenek. A frigy nem a szerelemről, hanem két család egyesüléséről szól, mely mindkét félnek hasznot hoz. A királyi parancs megléte az idősek számára sem hagyott sok megbeszélni valót. Ha nem akartak ellentmondani uralkodójuknak, szó nélkül el kellett fogadniuk a parancsot.

			Az idős miniszter ünnepi ruhájában és kalapjában állt fia előtt, félhosszú szakálla pedig egyenesre fésülve, fényesen ért álla alá. Szemében hirtelen remény csillant, és ujját a magasba emelte.

			– Most jut eszembe: a házassági elfogadólevéllel érkezett egy arckép is a kisasszonyról!

			Erre a válaszra a szolga – aki egyébként gyermekkora óta a Tong családnál élt, és együtt nőtt fel Tong Szokkal, nemes családoknál szokásosan, ezért ugyanúgy barátja is volt, mint testőre és hűséges szolgálója – abbahagyta az öltöztetést, és meredten bámult a miniszterre. Akárcsak abban a pillanatban maga Tong második7 fiatalúr is a hajlott hátú apjára bámult.

			– És ezt csak most közli velem, apám? Kérem, mutassa meg rögvest! – szólt mély hangján határozottan. Aztán barátjára Junggokra nézett reményteli szemmel. 

			– Jól van, fiam, jól van, mindjárt előkeresem! Mi ez a hirtelen izgalom? Az esküvő tényén ez már mit sem változtat – kerülte meg apja a mögötte levő asztalt.

			– Mégis milyen hirtelen izgalomra gondol, apám? – tárta szét karját váratlanul Tong Szok, jelezve, hogy épp a nászára öltözködik. – Itt állok teljes vőlegényi díszben, hogy magamhoz kössek egy nőt, akit soha életemben nem láttam. De még olyan embert sem ismerek, aki látta. Ki ne lenne ilyen helyzetben zavarodott? – háborgott. 

			Eközben a miniszter az asztalka mögött az alacsony kis ülőhelyre térdelt, és kihúzott egy fiókot az asztalkán alul, ahonnan egy tekercset vett elő. Azzal feltápászkodott, és visszament a fiához. 

			A papírtekercset még oda sem nyújthatta, mert Tong Szok úgy tépte ki keze közül, mintha az bármi változást hozhatott volna az előtte álló események sorában. Junggok mögéje húzódott, és ő is kíváncsian figyelte, ahogy az úrfi lassan elkezdte kitekerni a papirost. Amikor kibomlott és teljes méretében eléjük tárult, a két ifjú szó nélkül, döbbenten bámulta az arcképet. A lány tényleg szerepelt a rajzon, ám lefátyolozott karimás kalapban, pontosan úgy, ahogy eddig is láthatták az utcán közlekedni. Tong Szok mérgében Junggok kezébe nyomta a papirost, a kalapot pedig, mely még a felhelyezésre várt, megfogta, és a szarangbang8 túlsó sarkába hajította. 

			Apja szó nélkül figyelte. Nem tudott mit javasolni a helyzetre. 

			– Ugye most csak tréfált velem? – nézett apja szemébe a fiatalúr, majd hirtelen mozdulattal megfordult, és kilépett a helyiségből az udvarra, ahol csizmáját felhúzva eltűnt az idős Tong szeme elől. 

			– Junggok, menj az urad után! – utasította a miniszter a szolgálót.

			Ő szót fogadott, illően meghajolt idős gazdája előtt, és kiment megkeresni a fiatalurat. 

			Junggok majdnem ugyanolyan magas és jóképű volt, mint Tong Szok. Két évvel volt fiatalabb a gazdájánál, ám amióta az eszét tudta, a miniszter házában élt. Együtt taníttatták a két ifjút a tudományokra és a harcművészetekre is. Sokan, főleg idősebb szolgálók suttogtak Tong miniszter udvartartásában a fia háta mögött, hogy Junggok a miniszter balkézről született gyermeke, akit sosem ismert el a sajátjaként, ám eltaszítani sem akarta magától. Maga Junggok fülébe is eljutott a pletyka, ő azonban nem foglalkozott vele. Jó sora lévén nem volt miért firtatnia a múltat, élte tovább a mindennapjait. 

			Kardját megfogva futásnak eredt az udvaron, hogy utolérje Tong fiatalurat. A lakrésze előtt érte utol a Szél-pavilonnál. Tong Szok dühösen húzta szét a csarnok tolóajtaját, és belépett a fényes fapadlóra. Szinte szétvetette a harag és a tehetetlenség, érezte, hogy ki kell adnia magából a felgyülemlett feszültséget. A földön oldalt elhelyezkedő díszes lámpást egyszerűen felrúgta mérgében. Bár nem égett benne tűz, a lámpás apró darabokra törve repült szanaszét. 

			– Tong Szok, ne csináld! – szólt hozzá barátja bizalmasan. 

			Ekkor megfordult a második fiatalúr, és Junggokra nézett. 

			– Junggok, csak egy dologra felelj, mint a legjobb barátom! – dühöngött. – Te az én helyemben elvennéd ezt a kisasszonyt? Hallottad, miket pletykálnak róla? Hogy miért rejtegetik ennyire? Biztos vagyok benne, ha te lennél az én helyemben, pont ilyen dühös lennél! Megházasodni sem akartam, nemhogy ezzel a lánnyal!

			Tekintete szinte égette Junggok arcát. Barátja tudta, hogy erre nem felelhet jól, azonban próbált legjobb képességei szerint válaszolni, ezzel próbálta segíteni az urát. 

			– Tong Szok, te magad is tudod, hogy a királyi parancsot nem szabad megtagadni. Kivégzik az egész családodat, legalábbis apádat és téged biztosan, valamint két generációra kivetül a büntetés. Ez nem játék! Elveszed Nang Mindzsung kisasszonyt, és rá sem kell nézned soha. Lehet mellette ágyasod, akit te magad kívánsz életed párjául. Ahogyan ez évszázadok óta szokás is. 

			A fiatalúr dühösen nézte jószándékú barátját, aki csupán segíteni próbált. 

			– Te tudod a legjobban, Junggok, hogy soha nem akartam ágyast. Egy asszonyt szeretnék magam mellett tudni, aki feleségem, egyben a szerelmem és a gyermekeim anyja is! Látom, hogy vérszerinti anyám mennyit szenvedett a második anyám miatt az elmúlt években. Én ezt nem teszem meg az asszonyommal. Annyira nem nagy vágy ez, úgy hiszem. 

			Junggok kérdő tekintetet vetett rá.

			– Biztos vagy abban, hogy jelen esetben nem az? Nézd, Tong Szok! Lehet, hogy ez a kisasszony olyan gyönyörű, hogy amint leveszed róla az esküvői fátylat, azonnal beleszeretsz. És a nászéjszakád olyan lehet, amiről mindig álmodtál. 

			Tong Szok döbbenten bámult Junggokra.

			– Ezt te magad sem hiszed el, ugye? Méghogy gyönyörű, meg hogy álmodtam a nászéjszakámról! Most komolyan beszélsz? Férfi vagyok, nem gyerek! Nem álmodozom, hanem megteszem, amit akarok. Junggok! Eddig is magam alatt voltam, de neked sikerült még feldühíteni is. – Ezzel az ágyához lépett, és a szélére ült. – Nem akarom ezt a nászt, sem ezt a nőt feleségemül!

			Junggok mellé ült, hogy támogassa. Nyomorúságos helyzetében lévő urát bámulta, próbált vele együttérezni, de tökéletesen tisztában volt azzal, hogy a Tong családnak nincs választása. Meg kell tenniük, amit utasításba kaptak a palotától. 

			Egy óra elteltével a Tong család második fiatalura elindult teljes esküvői pompával a Nang család birtokához, hogy elhozza új otthonába a menyasszonyát. Az esküvői ajándékokat már előző nap elszállították a lány családjának. Tong második fiatalúr olyan pompásan mutatott az esküvői menet élén az ünnepi selyem­öltözékében, egyenes háttal a lovon, hogy az út szélén álldogáló hölgyek mind mosolyogva bámulták őt, és irigykedve nézték az ekkor még üresen álló piros esküvői hordszéket. A menet a városon áthaladva lassan elérte a Nang rezidenciát, hogy kikérjék a menyasszonyt. 

			Tong Szok fiatalúr egy pillanatig sem tett úgy, mint aki élvezi a helyzetet. Pont annyira erőltette meg magát, amennyire az illem megkövetelte a hatalmas nézőközönség előtt. Le sem szállt hát gyönyörű fekete lováról, csupán a nyeregből figyelte, hogyan kísérik a hordhintóhoz a lenyűgöző, piros hvarotba9 öltöztetett menyasszonyt, fején az esküvői kendővel, mely semmit sem engedett láttatni kinézetéből. A szülei és többi családtagja a bejáratból figyelte, ahogy a kisasszonyt a piros szállítóeszközbe ültetik, majd lehajtják a függönyt, ami innentől őket is elválasztja lányuktól. A kiházasított lányok ugyanis a férjük családjának tulajdonai lesznek, kikerülnek a saját családjuk irányítása és öröklési ága alól. Tong Szok a rokonokra nézett, és mély meghajlással mutatta ki tiszteletét. 

			Tekintetét azonban egyből megragadta, ahogy a nászszülők egymás között sugdolóznak. Bár Nang úrnő legyezővel takarta magát, kivehető volt arcán az aggodalom, ami hathatott normálisnak, de ahogyan a hordszékre nézett, az nem hagyta nyugodni az ifjút.

			„Hát jó, tényleg valami nincs rendben ezzel a lánnyal” – gondolta Tong Szok, és lovát mérgesen oldalba rúgva, elindította az esküvői menetet vissza a Tong udvarházhoz. 

			A sereghajtó muzsikusok pedig egész Hanjang számára közhírré tették a nász kezdetét. Az utcán hatalmas nézőközönség kísérte végig a látványos menetet, ami, ha csak kis időre is, megtörte a városka átlagos mindennapjainak folyását.

			2. fejezet

			Nang udvarház

			Nang Mindzsung a barnakeretes faágyán ült, és keservesen sírt. Selyempaplanját lerúgta, henger formájú párnáit szétdobálta mérgében. Éppen csak felébredt, mikor eszébe jutott, hogy aznap kell férjhez mennie egy férfihoz, akivel még sohasem találkozott. Bár kapott egy festett arcképet az eljegyzési levél mellé, tudta, ezek a rajzok soha nem sikerülnek igazán valósághűre. Arról nem is beszélve, hogy hiába egy szép arc, ha az illető személyisége elviselhetetlen.

			Ekkor hálóterme papírablakos tolóajtói szétnyíltak, és szobalánya, Jenjun jelent meg kezében egy tálcával, melyen úrnője szokásos reggeli teáját hozta. Elmaradhatatlan hétköznapi hanbokja10 helyett most ünnepi viseletet vett fel, ez pedig Mindzsungnak egyből feltűnt. 

			– Jó reggelt, kisasszony! Látom, felébredt. Hozom is a teáját – tette le a tálcát az ágy előtt levő alacsony asztalra. 

			Mivel a Nang házban is padlófűtés működött, mint mindenhol a környéken, a bútorok alacsonyak voltak. Mindzsung és szolgálója hímzett párnákon foglalt helyet a finom fapadlón, az asztalok mellett. Jenjun kitöltötte a füles öntőből a zöld teát a lapos kis fülnélküli csészébe, és úgy kínálta úrnőjének.

			– Jöjjön, kisasszony, ettől jobban fogja érezni magát! –  bátorította a kedvetlen Mindzsungot. 

			Nang első kisasszony az ágy szélén ülve felhúzta térdét, és átkarolta. Poszonját11 piszkálta a lábfején, és magában morgott. 

			– Nem hiszem el, hogy ma férjhez kell mennem! Mindig hű alattvalója voltam őfelségének, ám nem értem, miért rendelte el ezt a házasságot. Nem tudok érte hálát mondani, pedig még erre is kényszerítenek. Legyek hálás a számomra kijelölt férjért, akit életemben nem láttam még! És köszönjem meg a király kegyét is? Istenem, miért pont én?! Hogyan fogom ezt az egészet túlélni?

			– Ne aggódjon, kisasszony, én maga mellett leszek mindig! – mosolygott rá a lány biztatóan. 

			– Tudom és köszönöm, Jenjun! Legalább benned bízhatok. Te vagy az egyetlen, akire tényleg támaszkodhatok. 

			Ekkor kopogás hallatszott, mire Jenjun szolgáló kiszólt, jelezve, hogy alkalmatlan a vendégfogadás:

			– Ki az? A kisasszony még nem öltözött fel. 

			Ekkor Mindzsung anyja szolgálónőjének a hangja hallatszott az ajtón át. 

			– Nang kisasszony, az idősek összegyűltek a Csend-pavilonban. Édesapja hívatja, már csak önre várnak. Kérem, ne várassa meg szüleit!

			– Köszönöm, Lju asszony, azonnal indulok. Kérem, közölje ezt édesapámmal! – felelte Mindzsung, tudta, hogy nincs több ideje.

			Ezzel felugrott az ágyról, és hagyta, hogy Jenjun gyorsan felöltöztesse. 

			Néhány perc múlva már a verandán vette fel a virágcipőjét12, és elindult a lépcsőn lefelé, át a kerten, a Csend-pavilon irányába. Jenjun még igazgatta úrnője haját menet közben, mert arra nem jutott elég idő. 

			A kert gyönyörűen mutatott, a szilva- és barackfák egymás után ontották virágaikat. Ha Mindzsung nem élete legrosszabb napját élte volna meg éppen, akkor megállt volna gyönyörködni a hulló virágszirmokban, most azonban ez volt számára a legkevésbé fontos dolog. Átsietett a pavilonhoz vezető kis hídon, és amint odaért, megállt egy pillanatra. Felnézett az épületre, nagy levegőt vett, majd ruhája alját fentebb emelve felment a lépcsőn. A pavilon ajtaja tárva-nyitva várta. Ahogy belépett, megpillantotta sorban az egész családját: édesapját, édesanyját és idős nagyanyját. Illendően meghajolt előttük, és csak akkor indult meg feléjük, miután édesanyja intett a kezével, hogy beljebb jöhet. Mikor közéjük ért, újra meghajolt a tisztelet jeleként. 

			Mindzsungot szolgálólánya árnyékként követte mindenhová, de most megállt a bejárat mellett, és onnan figyelte az eseményeket. 

			– Leányom! – szólította meg édesapja, aki egész élete során királyi orvosként tett szolgálatot. – Ma férjhez mész, ahogy ezzel már tisztában vagy, ezért különösen fontos, hogy meghallgasd a tanácsaimat. Kérlek, feltétlenül figyelj az útmutatásaimra! Rendben? – nézett kérdőn lánya szemébe. 

			Mindzsung nem mert szólni, csak bólintott. Derékig érő, hullámos vörös haja szinte tűzként lobogta körül. A családján kívül soha senki sem látta még ezt a minden koreai hagyományt nélkülöző hajzuhatagot. Mindig el kellett takarnia a kérdések elkerülése érdekében, mert egyszerűbb volt titkolni, mint magyarázkodni. Ez lett a sorsa és az élete legnagyobb küzdelme, hogy csak azok előtt fedje fel valós kilétét, akik igazából ismerik őt. 

			– Gyermekem, amióta megszülettél és megbizonyosodtunk róla, milyen képességgel rendelkezel, azóta a legnagyobb kincsünkként óvunk téged és magunkat is a kíváncsiskodó szemektől és kérdezősködőktől. Ahogy a következményektől is, de ebbe most ne menjünk bele. Rengeteg tévhit terjeng az emberek között, amiért sosem mutattunk meg idegenek előtt, Mindzsung. Ám ez kevésbé okoz akkora gondot, mint a király által elrendelt házasság. Egyelőre én magam sem értem, miért ragaszkodik őfelsége ehhez az esküvőhöz, de nekünk és neked is mindenképp óvatosan kell cselekednünk, leányom. Éppen ezért a következő tanácsokat adom… – Itt megállt Nang királyi orvos, és figyelte lányát, miközben próbált határozottnak tűnni. 

			– Figyelek, apám! – felelte Mindzsung, hogy apja tudtára adja, várja tanácsait. Feszülten fülelt, mert fogalma sem volt, innentől kezdve hogyan fogja magát megvédeni.

			Apja felállt ültéből, kisétált a lánya elé, kezét a vállára tette, és bizalmas hangon kezdett hozzá beszélni.

			– Mindzsung, a legfontosabb, hogy Jenjun szolgálón kívül senki nem nyúlhat a fedetlen testrészeidhez. Senki! A kézfejedet mindig takard el a ruhád ujjával, hogy minden érintkezéstől meg tudd védeni a testedet. Soha ne hajolj senkihez túl közel, nehogy véletlenül is megérintsen. Ám ha mégis megtörténik a baj, akkor legyen gondod rá, hogy abban a pillanatban senki se lássa a hajadat, aki a közeledben tartózkodik. Megértetted? – fejezte be a férfi, fürkészve lányát. 

			Mindzsungban rengeteg kérdés merült fel, lányként azonban nem kérdezhetett nyíltan. Ezért először anyjára, majd nagyanyjára emelte a tekintetét, és próbálta meglátni szemükben a keresett, ám meg nem kapott válaszokat. Végül ismét apjára nézett, aki egy biztató mosoly kíséretében levette lánya válláról a kezét, és arrébb lépett.

			„Ez így nem lesz jó! Ennyi a tanács? És most mégis mit csináljak? Itthon könnyen megoldottam, mert nem kellett senkivel intim kapcsolatba kerülnöm. De a házasság után? Hogyan kerüljem el, hogy az esküvőm közben ne legyek közel a vőlegényemhez, és hogy a nászéjszakámon ő ne érjen hozzám?” – futott végig az agyán, és érezte, ahogy eluralkodik rajta a pánik. Remélte, hátha valaki megszánja, és elmondja pontosan, mit tegyen, azonban hiába várt. Csak állt ott némán, és hol egyik, hol másik felmenőjét bámulta, majd elhatározta, ha maguktól nem beszélnek, akkor ő kérdez. Bátorságát összegyűjtve szólalt meg:

			–  Köszönöm a tanácsot, édesapám! Azonban, ha megengedi, lenne egy kérdésem. Ma éjjel lesz… – Eddig jutott, amikor apja hirtelen zavartan megfordult, lányára nézett, és emelt, ijesztő hangon rivallt rá:

			– Nang Mindzsung, megkaptad az iránymutatásomat! Elismétlem: senki nem érhet hozzád. Jegyezd meg szavaimat! Jenjun segítségedre lesz ebben. Nincs több mondanivalóm. Fogadj szót a férjednek és az új családodnak, és minden rendben lesz! – Ezzel a királyi orvos kivonult a pavilonból, mint aki jól végezte dolgát. 

			Mindzsung úgy nézett az apja után, mint aki most veszítette el az utolsó reményét. „Minden rendben lesz? Na persze!” Visszafordult anyjához, aki ekkor szólalt meg:

			– Gyermekem! – Mindzsung szemében újra felcsillant a remény a hang hallatán. – Menj, és öltsd fel a menyasszonyi ruhádat! Hamarosan érkezik érted az új családod. Tong második fiatalúr hamarosan érkezik a nászmenettel. 

			– De anyám! Még kérdezhetnék azért? – próbálkozott újra.

			Nang asszony felállt eddigi helyéről.

			– Lányom! Sokat tanítottunk az elmúlt évek alatt, többet nem tudok már mondani, mindent tudsz. Tudod, mi történik akkor, mikor kiderül, ki is vagy; azt is, mi lesz a következménye, és hogy a magad védelmében kell megfelelően cselekedned. Mert ha nem teszed, csak kárt teszel a saját életedben. Fogadd el, és tanulj meg ezzel együtt élni, mert nem lesz más lehetőséged! – Ezzel intett a leánynak, hogy távozhat. 

			– De anyám! Csak még…

			– Mindzsung! Mi nem volt érthető az előbb? Menj és készülődj, mert hamarosan be kell szállnod a hintóba! Megértettél? – nézett rá az asszony fenyegetően.

			Mindzsung teljesen összeomlott. „Komolyan, ennyivel elintézték a kioktatásomat? Már látom, hogy mindent egyedül kell kitalálnom. El sem hiszem, hogy magamra hagynak!” – gondolta magában, majd illedelmesen meghajolt, és kihátrált a teremből, miközben szemébe könnycseppek tolultak. 

			Utolsó reményként még megállt egy pillanatra és nagyanyjára nézett, ám ő csak csendben figyelte unokáját. Így Mindzsung lezártnak tekintette a beszélgetést. 

			– Köszönöm, anyám és nagyanyám! – fordult feléjük még utoljára. 

			Végezetül megemelte fejét, mély levegőt vett, hogy visszatartsa a sírást, és visszasétált saját lakrészébe, szolgálójával a nyomában. Ott felöltötte piros selyem menyasszonyi ruháját, melyre a biztonság kedvéért öt gránátalma is volt hímezve, a bő gyermekáldás kívánsága jeleként. Haját Jenjun tűzte fel kontyba, hogy még véletlenül se kandikálhasson ki egyetlen lángvörös tincs sem a menyasszonyi fátyol alól. Azután szobalánya rátette az ékes, aranyozott esküvői fejdíszt. Végül pedig a szokásnak megfelelően kifestette úrnője arcát. Mikor elkészült, a földre térdelt Mindzsung mellé, átölelte úrnője karját, és csak nézték magukat a tükörben. Összehajtották fejüket, amennyire a súlyos fejdísz engedte, és úgy ölelkeztek, hogy szavak nélkül is megértsék egymást.  Egyikőjük sem készült fel arra, ami várt rájuk az új otthonukban. Tudták, hogy nehéz órák állnak előttük, azonban félelmük a töredéke sem volt annak, ami végül érte őket.

			3. fejezet

			Tong udvarház, Szél-pavilon

			Mindzsung reszketve ült a menyasszonyi hintóban, és úgy érezte, életében nem félt még ennyire semmitől, mint az aznapi eseményektől. Hányinger kerülgette a hintó mozgása miatt, és szédült tőle. Az esküvőt irányító hölgyek segítettek neki kiszállni a rezidencia előtt, és bekísérték a kisasszonyt a Tong udvarház bejáratán. Két oldalról karoltak bele, nehogy felbukjon a fátyoltól. A Szél-pavilon előtt várta izgatottan a vőlegénye, a násznép és az új családja. Tong Szok feszülten figyelte menyasszonyát, mellette hű barátja, Junggok is tagadhatatlan kíváncsisággal leste az avatatlan szemek által még sosem láthatott Nang Mindzsungot. Jenjun átvette az egyik asszony helyét, belekarolt úrnőjébe, és gondosan ráhúzta a lány kézfejére a menyasszonyi köpeny ujját, hogy még az ujja hegye se lógjon ki, és úgy tartotta karját, miközben leendő férje elé kísérte őt. Mindzsung a virágos cipője orrán kívül semmit sem látott az átkozott fátyoltól, azonban most nem bánta, hogy eltakarta arcát a kíváncsi szemek elől. 

			– Mit látsz, Jenjun? – súgta halkan szobalányának. 

			– Rengeteg embert, kisasszony. És egy piros selyemmel feldíszített pavilont is. 

			– A vőlegényem? – suttogott tovább Mindzsung.

			– Ő is ott van, kisasszony!

			– De milyen?

			– Ó, kisasszony, egy pillanatig sem kell aggódnia! Hasonlít a portréra.

			– Hála az égnek! – motyogta úrnője. 

			Ekkor Jenjun megállt, így Mindzsung is így tett. Tong Szok fiatalúr megmozdult és hozzájuk lépett átvenni a menyasszonya kezét. Ő továbbra is a fátyol takarásában volt, így ebben a helyzetben irányításra szorult. Jenjun ijedten nézett a vőlegényre, de nem tudott mit tenni, el kellett engednie a kisasszonyt. Mielőtt azonban megtette volna, a lány kezét teljesen bebugyolálta a ruha ujjával, és úgy nyújtotta a férfinak. 

			Tong Szok nem értette, mi történik, és meredten bámulta a becsomagolt kezet, majd a szolgálóra nézett. Úgy festett így a jövendőbelije, mintha nagy lenne rá a köpeny, amiben teljesen elvész. A fiatalúr kicsit megbillentette a fejét, és próbált bekukucskálni a ruha ujja végén, hátha meglesheti menyasszonya kézfejét. De mivel nem látott semmit, nem tudott mit tenni, ruhástul megfogta az ujjakat, és óvatosan vezette Mindzsungot az esküvői pavilonba. Nem maradt ideje a kezét keresgélni, ahhoz túl sok szempár figyelte őket.

			A szertartás ezzel kezdetét vette. Mindzsung azt csinálta, amit mondtak neki: a cipőjét bámulva haladt a fiatalember mellett, aki a ruhájánál fogva vezette őt. Tong Szok végül megállt a kijelölt helyen, így a lány is megtorpant. 

			– Hajoljon meg az ifjú pár a szüleik előtt! – hangzott az első instrukció. 

			Tong Szok próbálta szülei felé fordítani a lányt, ám csak a ruhaujját tudta húzni. Ettől elég bután érezte magát, valamint kezdte bosszantani menyasszonya érthetetlen viselkedése. Tong asszony figyelte, de nem igazán értette, mi történik a két fiatal között.

			„Most szórakozik velem?” – bosszankodott magában a fiatalúr. Már nem érdekelte, hogyan nézhet ki mellette ez a lány. „Tőlem lehet akármilyen csúnya is, de akkor is miért viselkedik mindenki előtt ennyire neveletlenül?” Fél szemmel Mindzsungot figyelte, amikor elengedte a kezét, hogy hozzá hasonlóan meghajol-e a szülők előtt. És akkor Tong Szok végre megpillantotta a lány hófehér kézfejét, amikor tenyerét összerakva ő is illendően meghajolt új szülei előtt. 

			„Szóval semmi baja a kezének, csak nem hajlandó nekem nyújtani!” – gondolta dühösen a fiatalúr. 

			Ekkor elhangzott a második feladat: 

			– A fiatal pár hajoljon meg az ég és a föld előtt! 

			Tong Szok gyorsan a lány keze után nyúlt, hogy végre el tudja kapni, ám Mindzsung gyorsabb volt, és a fiú megint csak a ruháját foghatta meg. Újra irányba fordította a kisasszonyt, aki továbbra sem látta, mi történik körülötte, csak azt érezte, hogy az ifjú férfi a ruhaujját húzza. Pedig akkor tudhatta volna, hogy a vőlegénye arca lángolt a dühtől.

			Tong Szok most már nyíltan figyelte aráját, aki erről mit sem sejtve, most is kidugta ruhája alól csepp kezét, majd egymásra helyezve meghajolt, ahogy kérték. Az úrfi ekkor már igencsak ingerült állapotba került, hogy miképp játszhat vele a lány, így, mindenki előtt. Ennyi vendég, és mind azt figyeli, hogy ez a tizenhat éves fehérnép hogyan alázza meg a Tong család elsőszülött fiát! Ennél nagyobb szégyen még életében nem érte.

			Ebben a pillanatban érkezett a harmadik figyelmeztetés:

			– Most pedig hajoljon meg az ifjú pár egymás előtt!

			Tong Szok nagy lendülettel lépett Nang Mindzsung kisasszony elé, hogy két kezénél fogva állítsa szembe magával, de megint két ruhaujjat érzett a markában. Ekkor morgott valamit, amit szerencsére senki sem hallott. Rászorított a lány alkarjára, mintha azt keresné, hogy az esküvői hanbokban egyáltalán van-e valaki, vagy csak az érzékei csalják meg. Ez végre eredményre vezetett, mert érzett valamit átsejleni a selymen. Két vékony, reszkető karhoz ért a tenyere. Tong Szok egy pillanatra lecsukta szemét, kifújta tüdejéből a levegőt, és kicsit távolabb lépett Mindzsungtól, majd meghajolt. Fejét azonban nem teljesen hajtotta meg, hogy megleshesse menyasszonya két kis fehér kezét, ami ismét elővillant a piros ruhából. A lány nyugodtan újra meghajolt, mit sem sejtve az előtte zajló drámáról, aztán felegyenesedett.

			„Eddig minden simán ment. Talán a nehezén túl is vagyok” – elmélkedett a fátyol leple alatt, nem is sejtve, hogy újdonsült férjét milyen haragra gerjesztette az elmúlt percek leforgása alatt.

			Ekkor a násznép éljenzett, és mindenki gratulált a fiatal párnak. A férfiak megragadták Tong Szokot, és magukkal rángatták, hogy együtt igyanak a frigy örömére. Talán jobb is volt, ha ilyen dühösen nem maradt kettesben a feleségével.

			A szoba hamarosan elcsendesült, Mindzsung pedig ott maradt Jenjunnal, és hallotta, amint börtöne ajtaja becsukódik. Kendőjét ekkor felhajtotta arcáról, és majd’ szétvetette a feszültség. Nagy levegőt fújt, mert egész végig oly nagyon feszült a mellkasa. Lassan szétnézett a teremben, mely immáron új otthona lett. 

			3

			A Szél-pavilon a szokásos esküvői díszítésben pompázott, mindenhol piros muszlin- és selyemanyagok függtek. Az egész hely pirossal volt feldíszítve, hiszen ez a szín évszázadok óta a szerencse és a jólét jele volt. Az ágyon körben is piros baldachint helyeztek el, mely illően takarta a fekhelyet. A takaró és a lepedő szintúgy piros selyemből készült, és a hengerpárnák is ugyanolyan borítást kaptak.

			Mindzsung az ágy szélére rogyott, és gondolkozni kezdett, Jenjun pedig mellékuporodott a földre.

			– Ha szerencsém van, Tong Szok fiatalúr annyit iszik, hogy be sem tud jönni az ajtón. Vagy csak betántorog, és egyből elalszik – mondta bizakodó hanglejtéssel, mint aki sosem adja fel a reményt. – Holnap pedig majd betegséget színlelek. Jelenleg ez a tervem – jelentette ki olyan magabiztosan, mintha ezzel meg is oldotta volna az összes előtte álló problémát. 

			A szobalánya azonban gyorsan letörte a lelkesedését.

			– És holnapután mi lesz, kisasszony? – kérdezte őszintén, de meggondolatlanul.

			Mindzsung úgy nézett rá, hogy Jenjun egyből megbánta butaságát.

			– Nem kérdeztem semmit, kisasszony! – ugrott fel, és zavarában úrnője szoknyáját kezdte igazgatni, majd újra letelepedett az ágy mellé, és biztatóan simogatta az ifjú asszony lábát.

			Csendben pihentek így, egyikük sem akart beszélni az elkövetkező megpróbáltatásokról. Mindzsung fejében már ezerszer lejátszódott a pillanat, amikor újdonsült férje belép az ajtón, és kettesben kell maradnia vele. De mindig elhessegette a gondolatot, amíg teljesen ki nem merült a megállás nélküli gondolkodástól. Már az idáig lezajlott eseményektől is elfáradtak mindketten. Ahogy teltek az órák, Mindzsung feje már meg-megbicsaklott, szemhéja egyre nehezebbé vált, és időnként lecsukódott, amikor is éjfél körül elhúzódott a Szél-pavilon tolóajtaja. 

			Mind a ketten felriadtak a zajra. Az ajtóban ott állt Tong Szok. Mindzsung ijedtében úgy csapta le a fátylát, hogy arcon ütötte magát, amitől felnyögött. Jenjun rémülten pillantott rá, hogyan segítsen neki, de a fiatalúr jelenlétében megszólalni sem mert. Csak bámult egyik személyről a másikra.

			Az ifjú férj cseppet sem titkolta türelmetlenségét és sértettségét.

			– Te menj ki! – intett fejével Jenjunra. 

			A szobalány felugrott, mert esze ágában sem volt ellenkezni a férfival, és mélyen meghajolva hagyta el a nászlakosztályt. Mindzsung bízott benne, hogy szolgálója kicsit még feltartja az úrfit a kérdéseivel, de miután hallotta távolodni gyors lépteit, minden reménye elveszett.

			„Gyáva! Ezért még lesz hozzád néhány szavam!”

			Amint a lány elinalt, Tong Szok becsukta a szoba ajtaját. Kezét hátul összekulcsolva, lassan odasétált az ágyhoz, ahol a továbbra is lefátyolozott felesége üldögélt. A férfi türelmetlenül, de azért méltóságát megtartva lépkedett felé. 

			„Lássuk, most megtalálom-e a kezét?” – fixírozta közben a fátylat. 

			Mindzsung érezte, ahogy közeledik a férje, és teste remegett a félelemtől. Nem a nászéjszaka miatt – odáig a gondolatai el sem jutottak. Teljesen más miatt aggódott. Egyszer csak meglátta maga előtt a fiatalúr csizmája orrát. Félelme egyre inkább a tetőfokára hágott, és pánikba esett. Látta, amint egy kéz nyúl felé, hogy levegye fejéről a fátylat. Semmi másra nem maradt ideje, szinte egyszerre mozdult Tong Szokkal. Egy hirtelen mozdulattal felemelte kezét, és feje tetejére szorította a kendőt. A férfinak is sikerült felhajtani a fátylat, de csak a lány arca bukkant elő, mivel ő tartotta a selymet a feje tetején. 

			Egy pisze orrú, fehér bőrű és szép arcú leány pislogott rá nagy, barna, tényleg ijedt mandulaszemekkel. Ajkai fénylően pirosak voltak, Jenjun festékének köszönhetően.

			„Istenem, elképesztően gyönyörű!” – volt az első gondolat, ami átfutott a fiatalúr agyán.

			Agresszív dühe valami egészen másba csapott át. Szája hirtelen akaratlanul félmosolyra húzódott. Odahajolt a lányhoz, és úgy beszélt vele, mint egy félős gyerekkel.

			– Vegyük le ezt a kendőt, kedvesem! – Ezzel újra megfogta a lány fején a fátylat, és teljesen le akarta húzni.

			Mindzsung azonban nem engedte, ahogy tudta, szorította, sőt a másik kezével is odanyúlt. Már két marokkal tartotta a helyén a kendőt, ami cseppet sem volt egyszerű, mivel közben a kézfejét is takarnia kellett. 

			– Nem akarom! – kiáltott fel hirtelen, hátha ezzel elijesztheti a férfit.

			Bár Tong Szokot meglepte a hangerő, nem volt olyan félős, hogy emiatt elengedje a nejét. Jobbra-balra húzgálták a vörös selymet egy darabig. Mivel a fiatalember továbbra sem engedte el a keszkenőt, Mindzsung meglendítette jobb lábát és sípcsonton rúgta férjét.

			Tong Szok úgy meglepődött, hogy végre elengedte a lányt. Ösztönösen hátrébb lépett, ám nem a fájdalom miatt, hanem mert nem értette ezt az erős ellenállást. Arról nem is beszélve, mekkora tiszteletlenség volt a felesége részéről, hogy meg merte rúgni.

			– Asszony! Csak a fejedről akarom leszedni a fátylat, és már ezért megrúgsz? Mégis mit ártottam neked? – szakadt ki belőle.

			Mindzsung a kendővel a fején, megszeppenve nézett hitvesére, és egy pillanattal később hirtelen megszólalt: 

			– Kérlek, uram, ne haragudj rám! Csupán megrémisztettél. Majd én leveszem a fátylamat. 

			Tong Szok hátratett kézzel várt, 

